## Nuria Montes reitera la necessitat de l’ampliació dels aeroports d’Alacant-Elx i València després de registrar xifres històriques al juny

*** La consellera d’Innovació insistix a donar resposta a esta tendència de creixement “a curt termini” i evitar, així, que els dos aeroports “arriben a saturar-se”
* Les dos infraestructures han tancat el millor mes de juny de la seua història amb l’arribada d’1,77 milions de passatgers a l’aeroport d’Alacant-Elx i 991.678 passatgers al de València**

La consellera d’Innovació, Indústria, Comerç i Turisme, Nuria Montes, ha reiterat la necessitat d’“accelerar-ho i posar-se a treballar ja per a ampliar com més prompte millor les instal·lacions aeroportuàries de la Comunitat Valenciana, tan necessàries per a continuar creixent”.

Montes ha assenyalat que les xifres publicades este divendres per Aena avalen la petició de l’actual Consell per a la posada en marxa de les noves pistes a l’aeroport d’Alacant-Elx Miguel Hernández i al de València. En concret, les dos infraestructures han registrat durant el mes de juny passat les xifres més altes quant a arribada de passatgers de tota la seua sèrie històrica.

Uns resultats que, segons el parer de la titular de Turisme, “exigixen millorar la capacitat de l’aeroport d’Alacant i de les terminals, així com el projecte previst per a la infraestructura de València”. L’objectiu és, segons ha especificat Montes, “donar resposta a esta tendència de creixement i evitar, així, que els dos aeroports arriben a saturar-se”.

En este sentit, ha tornat a exigir al Govern central que “s’aborden com més prompte millor les dos ampliacions previstes per Aena” i licitar a curt termini els estudis per a les ampliacions de les dos terminals.

Cal recordar que la consellera Nuria Montes juntament amb la consellera de Medi Ambient, Aigua, Infraestructures i Territori, Salomé Pradas, van mantindre just esta setmana una reunió amb Aena per a l’ampliació de l’aeroport d’Alacant-Elx, en què  van traslladar als seus responsables que la Generalitat no renuncia al fet que es construïsca una segona pista a mitjà termini.

**Resultats de juny i acumulat**

En concret, l’aeroport de València ha tancat el millor mes de juny de la seua història amb 991.678 passatgers registrats, la qual cosa suposa un 9,2 % més respecte al mateix mes de 2023, i un 27,1 % superior que la dada de 2019, prèvia a la pandèmia, segons xifres d’Aena.

Pel que fa a l’acumulat, va gestionar un total de 5.047.700 passatgers durant els sis primers mesos de l’any, amb un creixement del 12 % respecte al mateix període de 2023, i del 25,7 % respecte a 2019. En relació a les operacions, des de gener fins a juny la infraestructura valenciana va operar un total de 40.966 vols, un 7,1 % més que en el primer semestre de l’any anterior.

Per la seua banda, l’aeroport d’Alacant seguix la mateixa tendència de registrar xifres històriques, amb més d’1,77 milions de passatgers al juny, la qual cosa suposa un creixement del 17,7 % respecte a l’any anterior. Quant als vols, l’aeroport alacantí va gestionar un total de 10.953 moviments el mes passat, la qual cosa suposa registrar el millor mes de juny en este apartat i créixer un 15,9 % respecte al mateix mes de 2023.

En el primer semestre de l’any, l’aeroport d’Alacant-Elx Miguel Hernández va operar un total de 52.801 vols, un 15,2 % més que en els mateixos mesos de l’any anterior, i va registrar més de 8,34 milions de passatgers, un 17,9 % superior al mateix període de l’any anterior.

Fecha: 12/07/2024